Boris Domagoj Biletić

**Boris Domagoj Biletić** (Pula, 22. 3. 1957.) je hrvatski pjesnik, esejist, književni kritičar, antologičar, publicist, polemičar, prevoditelj, kulturni djelatnik, urednik i nakladnik, danas jedno od najistaknutijih imena suvremenoga hrvatskog pjesništva i vodeće ime hrvatske književnosti u Istri.

Osnovno i srednje obrazovanje (gimnaziju) i Pedagošku akademiju završava u rodnome gradu; zatim diplomira i magistrira s temom iz suvremene hrvatske književnosti na današnjemu Odsjeku za kroatistiku i južnoslavenske filologije Filozofskoga fakulteta Sveučilita u Zagrebu. Doktorand je na istom fakultetu. Živi i stvara u Rovinju gdje je ravnatelj Gradske knjižnice “Matija Vlačić Ilirik”.

Prvim zapaženijim književnim prilozima javlja se u pulskome časopisu “Istarskom borcu” / “Iboru”. Od druge polovine sedamdesetih godina 20. st. u domaćoj i stranoj periodici objavljuje pjesme, književne kritike, oglede, studije i prijevode s talijanskoga i njemačkog jezika. Poezija mu je izvođena i na Trećemu programu Hrvatskoga radija u emisiji *Poezija naglas*. Sa slikarima Zdravkom Milićem (*Mala lirska kronika*, 1989.) i Brunom Mascarellijem (*Istarski rukopisi - Caligrafie istriane*, 1998.) suautor je dviju grafičko-pjesničkih mapa.

Uvršten je u neke domaće i strane antologije hrvatskoga pjesništva: *“Hrvatsko pjesništvo Istre 19. i 20. stoljeća - Istarska pjesmarica”* (Pula 1989.) autorice Mirjane Strčić, *“U ovom strašnom času”* (Split 1992., Zagreb 1994.) Ante Stamaća i Ive Sanadera, *“Żywe źradla”* (Warszawa / Poljska 1996.) Łucje Danielewske, zatim *“Mila si nam ti jedina...”* (Zagreb 1998.) Josipa Bratulića - Stjepana Damjanovića - Vinka Brešića - Božidara Petrača..., *“Hrvatska uskrsna lirika: od Kranjčevića do danas”* (Zagreb 2001.) Božidara Petrača, te u književnim leksikonima i panoramama. Notiran je u povijesnome pregledu *“Hrvatska književnost 19. i 20. stoljeća”* Miroslava Šicela (Zagreb 1997.) i *“Povijesti hrvatske književnosti”* Dubravka Jelčića (Zagreb 2004.). Pojedine pjesme i veće pjesničke cjeline prevedene su mu na petnaestak svjetskih jezika.

Do 1990. Boris Domagoj Biletić bio je članom uredništva časopisa za književnost “Istra” (Pula), Uredničkoga vijeća edicije “Istra kroz stoljeća” i djelatni član Čakavskoga sabora. Pokretač je i od osnutka (1996.) glavni i odgovorni urednik pulskoga časopisa za književnost, kulturološke i društvene teme “Nova Istra”. Član Društva hrvatskih književnika (od 1988.) i njegove Uprave u tri mandata, Hrvatskoga centra P.E.N.-a (od 1993.) i član-radnik Matice hrvatske (od 1990.). Među osnivačima je Istarskoga ogranka Društva hrvatskih književnika, čiji je i prvi predsjednik (1990.-1993.), Hrvatskoga kulturnog društva “Franjo Glavinić” iz Rovinja te jedan od pokretača rovinjskih “Šoljanovih dana”. Godine 1997. Biletić je bio gost-književnik međunarodne Zagrebačke slavističke škole, a 2003. pokreće Međunarodnu književnu manifestaciju “Pulski dani eseja”. Sudjelovao je na brojnim međunarodnim i domaćim festivalima poezije i književnim skupovima.

Uz veći broj članaka, Biletić je za “Istarsku enciklopediju” (Leksikografski zavod Miroslav Krleža, Zagreb, 2005.) napisao i opsežan prilog “Hrvatska književnost” (u Istri).

Izabrana bibliografija o njegovu književnom radu sadrži preko 60-ak jedinica.

### Bibliografija
## Pjesničke knjige
* “Zublja šutnje” (“Istarska naklada”, Pula, 1983.),
* “Maški vrisok” (“Muški vrisak”, Književna omladina Makedonije, Skopje, 1985.), na makedonskom jeziku u prepjevu Jadranke Ristić,
* “Primorski nokturno” (“Istarska naklada”, Pula, 1986.),
* “Pjena brzih oblaka” (Istarska književna kolonija “Grozd” / Čakavski sabor, Pula, 1990.), s pogovorom Alda Klimana,
* “Radovi na nekropoli” (“Ceres”, Zagreb, 1996.), s pogovorom Milana Rakovca,

* “Oblik za dušu” (“Reprezent”, Buzet, 1999,), s pogovorom Luka Paljetka,
* “Mali ABECEDARIJ / My Pocket ABC” (“Ceres”, Zagreb, 2006.), dvojezično hrvatsko/englesko izdanje, u prijevodu Vide Pust Škrgulja,
* “Imam riječ” (“Altagama”, Zagreb, 2006.), izabrane pjesme (izabrao i predgovor napisao Milorad Stojević)
* “U gostima” (Društvo hrvatskih književnika, Zagreb, 2007.), izbor prepjevā autorove poezije na strane jezike

## Ogledi, studije, književne kritike
* “Bartuljska jabuka” (“Reprezent”, Buzet / Čakavski sabor, Žminj, 2001.), monografska studija, s pogovorom Miroslava Šicela,
* “Pristrani čitatelj I.” (Zavičajna naklada “Žakan Juri”, Pula, 2007.), izabrani književni ogledi, studije i članci,
* “Pristrani čitatelj II.” (Zavičajna naklada “Žakan Juri”, Pula, 2007.), izabrane književne kritike i osvrti, s pogovorom Alda Klimana

## Publicistika, polemički tekstovi, intervjui
* “Oko Učke” (“Dom i svijet”, Zagreb, 2007.), s pogovorom Milana Rakovca

## Antologije
* “I ča i što i kaj” (Sveučilišna knjižnica u Puli / Istarski ogranak Društva hrvatskih književnika, Pula, 1997.), antologija suvremene hrvatskoistarske lirike,
* “Glasi književne Istre” (“Nova Istra” / Istarski ogranak DHK, Pula, 2002.),izbor studija, ogleda i kritika o suvremenoj hrvatskoj književnosti u Istri (do 2000.)

## Sastavio, priredio
* “Književno djelo Mate Balote” (Matica hrvatska, Zagreb, 1998.), zbornik radova,
* “Živi glas hrvatske Istre: Mate Balota” (“Riječ”, Vinkovci, 1999.), izbor iz djela Mate Balote,
* “Čitajući znakove vremena” (Istarski ogranak DHK /i dr./, Pula - Rovinj, 2001.), zbornik eseja o kraju stoljeća/tisućljeća,
* “Šoljanov zbornik” (Istarski ogranak DHK /i dr./, Rovinj - Pula, 2001.), zbornik radova

## Nagrade i priznanja
* nagrada “Mlada Struga ‘84” (na pjesničkoj manifestaciji “Mlada Struga” u okviru “Struških večeri poezije”, Makedonija, 1984., za pjesničku knjigu “Zublja šutnje”),
* nagrada “Tin Ujević” (1997., za pjesničku knjigu “Radovi na nekropoli”),
* nagrada austrijske zaklade “KulturKontakt” (2002., za monografsku studiju “Bartuljska jabuka”)
* Red Danice hrvatske s likom Marka Marulića (1996., za književni rad i kulturnu djelatnost)
* Medalja Grada Rovinja (1997., za književni rad i kulturnu djelatnost).
* nagrada “Julije Benešić” (za knjigu “Pristrani čitatelj I-II” kao najbolju knjigu književnih kritika hrvatskog književnog kritičara, objelodanjenu između lipnja 2007. i lipnja 2008. )